अमर सिंह ने कहा कि देवी-देवताओं से लेकर महापुरुषों की स्थली रही पूरब की माटी में जन्मे लोग बाहर के प्रदेशों में जाकर जो अपमान झेल रहे हैं इसका सारा दोष उत्तर प्रदेश की कमान सम्भालने वाले नेताओं की है। उन्होंने कहा कि पूरे उत्तर प्रदेश में ज्यादा बिजली पूर्वांचल में पैदा होती है लेकिन यह बिजली यहां के लोगों को न मिलकर सैफई एवं बादलपुर में भेज दी जाती है। मैं यहां की जनता से पूछता हूं कि ऐसी उपेक्षा आप लोग क्यों सहते हैं। उन्होंने कहा कि भदोही, गाजीपुर, सठियांव, बलिया, भटनी, बैतालपुर, गौरी बाजार, छितौनी, धुरियापार चीनी मिलों के अलावा गोरखपुर खाद कारखाना वर्षों से बंद पड़ा है आखिर इसे चलवाने के लिए प्रदेश तथा केन्द्र सरकार में बैठे लोगों ने क्यों नहीं पहल की। पूर्वाचल के विकास के मद में जितना हिस्सा मिलना चाहिए आखिर वह क्यों नहीं दिया जाता है। उन्होंने कहा कि सपा सरकार सत्ता, भत्ता, कट्टा तथा हत्या करवाकर राज करना जानती है। बेनी प्रसाद वर्मा, राज बब्बर, रसीद मसूद, संजय दत्त, सलीम शेरवानी, जया बच्चन, सदी के नायक अमिताभ बच्चन सहित सब सपा को छोड़कर चले गये हैं सपा में बचे है तो सिर्फ मुलायम सिंह और अखिलेश यादव। आजम खां को इस लिए रखा गया है कि यह हिन्दुओं पर कटाक्ष कर मुसलमानों को रोके रहें।